CELEX: 
Language: lv
Date: 2018-01-23 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulas (EK) Nr. 443/2009 I pielikumu groza attiecībā uz izmaiņām to jauno vieglo pasažieru automobiļu masā, kas reģistrēti 2014., 2015. un 2016. gadā (Dokuments attiecas uz EEZ)

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               CO2 emisiju mērķrādītāji, kas jāsasniedz jaunu vieglo pasažieru automobiļu ražotājiem, ir noteikti kā visu transportlīdzekļu vidējās masas un šo transportlīdzekļu CO2 emisiju funkcija. Lai nodrošinātu, ka joprojām tiek īstenots Regulā (EK) Nr. 443/2009 paredzētais samazinājums, jāņem vērā izmaiņas Savienībā reģistrēto jauno vieglo pasažieru automobiļu masā. Tādējādi vidējās masas atsauces vērtība (minētās regulas I pielikumā dotajās mērķrādītāja aprēķināšanas formulās izteikta kā M0 vērtība) ir jākoriģē reizi trijos gados, sākot no 2014. gada 31. oktobra. 
            
            
               Jaunā vērtība pamatojas uz jauno transportlīdzekļu masas nokomplektētā stāvoklī monitoringa datiem 2014., 2015. un 2016. kalendārajā gadā. Jaunā vērtība ir aprēķināta, izmantojot tikai tās masas vērtības, ko attiecīgie transportlīdzekļu ražotāji ir varējuši verificēt, un izslēdzot masas vērtības, kas acīmredzami bija kļūdainas, kā arī attiecas uz transportlīdzekļiem, kuri neietilpa šīs regulas darbības jomā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Ir notikusi apspriešanās ar Ekspertu grupu mehānisko transportlīdzekļu CO2 emisiju jomā, un tā atbalstīja vidējās masas vērtības korekcijas aprēķināšanas pieeju.
            
            
               3.DELEĢĒTĀ AKTA JURIDISKIE ASPEKTI
            
            
               Mērķrādītāja aprēķina formulas groza, lai jauno M0 vērtību piemērotu no 2019. gada 1. janvāra. 
            
            
               KOMISIJAS DELEĢĒTĀ REGULA (ES) …/..
            
            
               (23.1.2018),
            
            
               ar ko Eiropas Parlamenta un Padomes Regulas (EK) Nr. 443/2009 I pielikumu groza attiecībā uz izmaiņām to jauno vieglo pasažieru automobiļu masā, kas reģistrēti 2014., 2015. un 2016. gadā
               
                  (Dokuments attiecas uz EEZ)
               
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem
                  1
               , un jo īpaši tās 13. panta 2. punktu,
            
            
               tā kā:
            
            
               (1)Vidējās masas vērtība, ko izmanto, lai aprēķinātu īpatnējās CO2 emisijas katram jaunam vieglajam pasažieru automobilim, ik pēc trim gadiem ir jākoriģē, lai ņemtu vērā izmaiņas to jauno transportlīdzekļu vidējā masā, kuri ir reģistrēti Savienībā. 
            
            
               (2)Kā izriet no monitoringa datiem par to jauno vieglo pasažieru automobiļu masu nokomplektētā stāvoklī, kas Savienībā reģistrēti 2014., 2015. un 2016. kalendārajā gadā, vidējā masa ir samazinājusies, un tāpēc Regulas (EK) Nr. 443/2009 I pielikuma 1. punktā minētā M0 vērtība būtu jākoriģē.
            
            
               (3)Jaunā vērtība būtu jānosaka, ņemot vērā tikai tās vērtības, ko attiecīgie transportlīdzekļu ražotāji ir varējuši verificēt, bet neieskaitot aprēķinos vērtības, kas acīmredzami bija kļūdainas (t. i., vērtības zem 500 kg), kā arī vērtības, kas attiecas uz transportlīdzekļiem, kuri neietilpa Regulas (EK) Nr. 443/2009 darbības jomā. Turklāt jaunā vērtība būtu jānosaka, pamatojoties uz vidējo svērto rādītāju, kas noteikts, ņemot vērā to jauno vieglo pasažieru automobiļu skaitu, kas Savienībā reģistrēti 2014., 2015. un 2016. kalendārajā gadā. 
            
            
               (4)Pamatojoties uz iepriekš minēto, M0 vērtība, kas jāpiemēro no 2019. gada, būtu jāsamazina par 12,52 kg, t. i., no 1392,4 uz 1379,88 kg.
            
         
         
            
               (5)Tāpēc būtu attiecīgi jāgroza Regulas (EK) Nr. 443/2009 I pielikums,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (EK) Nr. 443/2009 I pielikuma 1. punktu groza šādi:
            
            
               1) iekļauj šādu ba) apakšpunktu:
            
            
               “ba)
                     no 2019. gada:
            
            
               īpatnējās CO2 emisijas = 130 + a × (M – M0),
            
            
               kur:
            
            
               M
                     = transportlīdzekļa masa kilogramos (kg),
            
            
               M0
                     = 1379,88,
            
            
               a
                     = 0,0457”;
            
            
               2) punkta c) apakšpunktā M0 vērtību aizstāj ar šādu:
            
            
               “M0
                     = 1379,88”.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 23.1.2018
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 140, 5.6.2009., 1. lpp.